Reise brucht Nerve!!!    Dae Bricht wird kritisch, aber viellicht spannend usfalle. Waenn du en positive Bricht willsch laese, bitte zruck blaettere oder vorwaers waenn neui  Bricht drin sind.    Mir waend anderi Kulture erlaebe und kaenne laerne, eini vo euse Motivatione fuer die Reis. Mir sind sit 7 Moenet unterwegs und di letschte 2 sind recht astraengend gsi. Suedamerika... unglaublich schoeni Landsschafte, vieli liebenswerti und herzlichi Mensche, unvergaesslichi Erlaebnis! Im Bricht 'Putre / Nationalpark Lauca' haet d Romy viel ueber die wunderbare Flora und Fauna gschriebe. S isch e geniali Tour gsi mit viele Hoeheflueg. Nur leider laerned mir naebst de herzige Lamas, Alpacas, etc. au di unsichtbare 'Tierli' viel znaech kaenne. Sit eusere Akunft in Bolivie haend mir eus quasi abgwaechslet mit grobe Mageproblem   . Mir sind waeg daem beidi scho zwei mal bim Arzt gsi und haend i daene zwei Moenet so viel Pille gschluckt, wie no nie i eusem Laebe. Ich, bzw. min Mage, kaempft momentan zaeme mit verschiedene Medis geg en Parasit. Hoff de Parasit git bald uf ;-). Mir sind drum scho laenger in Arica bliebe als planet. Han meh gschlafe im schoene Hostelzimmer als de Strand gseh.    Aber wer  wunderets, dass da so viel Chrankheitserreger 'freie Lauf' haend? Waenn vieli statt im WC, lieber s Gschaeft i de Strass verrichted, waenn a vielne Ort suubers Wasser Mangelwar isch, waenn d Hygiene generell es Problem isch. Mir versueched vorsichtig zsi bim Aesse, aber s klappt leider noed immer.    Mir sitzted im Bus vo Arica uf La Paz, en guet 11-stuendigi Odyssee. Meh dezue nachane. Vor es paar Minute haet oepert d Verpackig vo sim Aesse us em Fenster gruert und das i emene Nationalpark. Und es paar Minute vorane haet oepert genau s gliche gmacht. Leider noed nur in Bolivie, das schinnt es Problem im ganze Kontinent zsi. Eus bliibt jewils schier s Herz stah, wenn mir i di wunderschoene Natur use lueged und daenn: ABFALL. Als Uslaender und offesichtlich i de Minderheit da getraued mir eus noed oepis zsaege. Wora liits? Mangelndi Bildig? - Ganz klar mangelnds Umweltbewusstsii! Ischs eifach no zwenig lang her, sits nur Abfall gha haend, wo i de Natur verrottet isch, wos s Aesse no in Banane oder Maisblaetter gwicklet haend und noed in Alu oder Plastik? Haet d Ziit noed glanget zum de Mensche erklaere, dass die Materialie ueber hunderti Jahr liege bliibed? Vielne schiint das noed bewusst zsi oder sisch ne eifach egal   . I de Stadt gahts ja no irgendwie, det wirds waenigstens vo Putzequippe irgendwaenn ufgrumt, aber uf em Land... Eus tuets weh!    Huet sind mir am 9.30h in Arica gstartet. Offiziell, effektiv mit de uebliche 30 Minute Verspaetig. Mir haend eus dra gwoehnt und reged eus noed uf. De Bus kaempft sich vo Meereshoechi uf 4500 MuM. Vor emene Polizei-Check-Point ueberholed mir a mehreri Kilometer langi Kolonne vo Lastwaege. Vor de chilenische Grenze e wiiteri Kolonne, wo mir einigermasse dra verbii choemed. Doch daenn gaht nuet meh. Isch d Grenze gschlosse, streikt oepert oder liits am waenige Schnee, wo liit? Mir wuesseds bis jetzt noed, aber kaenned de Effekt: 2 1/2 Stund warte a de chilenische Grenze. D Luft isch duenn i dere Hoechi, aber trotzdem loend alli d Motore laufe. Ich han de Chauffeur vom Bus vor eus gfroeget, oeb er noed choenti de Motor abstelle, will alli Abgase bei eusem Bus inechoemed: nei, daenn heg sin Bus kei Lueftig meh... naja, nur dass dur sini Lueftig d Abgase vom Bus vor ihm inegsoge werded. Ich zwiifle schwer a de Intelligenz vo Bus-/Lastwagefahrer da. (Nachtrag: vorane, wos heiss gsi isch a de Grenze und d Sunne gschune haet, haet er gheizt, jetzt, Stunde spaeter, nueme und mir fruered ad Fuess.)    Endlich, es paar Kilometer fahre bis zu de naechste Kolonne und e wiiteri Stund vergaht, bis mir guetigerwiis wieder in Bolivie iireise choend   . Z'erst  haet eus di straenge Zoellnerin nur no 9 Taeg Ufenthalt in Bolivie welle gwaehre, obwohl mir vo eusem 90-Tage-Visum erst 61 Taeg ufbrucht haend. Danke fuer di herzliche Begruessig i daem Land, wo mir Voluntaerdienst gleistet haend und au dringend noetigi Devise is Land bringed. Nach churzer Diskussion haet si uf 20 Taeg erhoeht, was eus hoffentlich langet. Wenigstens haend mir endlich choene meh z Trinke poste. Obwohl mich de Gedanke vom stinkende WC vom trinke eher abhaltet...    Jetzt gnuess  ich de schoene Sunneuntergang. Reise macht Spass!!! Nur leider noed immer! Muess mer au s Negative kaenne zum s Positive richtig choene schetze? Mir sind ueberzoge, dass s Positive ueberwiegt i de naechste Moenet. Wir bleiben dran!